b'\n_START_ARTICLE_\nIge\xc8\x99ti, Storojine\xc8\x9b\n_START_SECTION_\nIstorie\n_START_PARAGRAPH_\nLocalitatea Ige\xc8\x99ti a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. Prima atestare documentar\xc4\x83 dateaz\xc4\x83 din 17 august 1428. Legenda spune c\xc4\x83 satul a fost \xc3\xaentemeiat de osta\xc8\x99ii lui \xc8\x98tefan cel Mare, care, dup\xc4\x83 luptele victorioase cu turcii, au primit \xc3\xaen dar de la Voievod terenul \xc3\xaemp\xc4\x83durit de sub Carpa\xc8\x9bi, cu statutul de reze\xc8\x99i, adic\xc4\x83 \xc8\x9b\xc4\x83rani liberi. Simion Rely, in cartea sa "Satul Ige\xc8\x99ti", editat\xc4\x83 la Cern\xc4\x83u\xc8\x9bi \xc3\xaen perioada interbelic\xc4\x83, men\xc8\x9bioneaz\xc4\x83 faptul c\xc4\x83 popula\xc8\x9bia Ige\xc8\x99tiului consta din trei st\xc4\x83ri sociale: reze\xc8\x99ii, mayilii \xc8\x99i \xc8\x9b\xc4\x83ranii pe mo\xc8\x99ie._NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Ige\xc8\x99ti a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Storojine\xc8\x9b (\xc3\xaen german\xc4\x83 Storozynetz). Din satul Ige\xc8\x99ti descinde familia marelui martir al neamului, victima intrigilor politice interbelice, Corneliu Zelea Codreanu._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Ige\xc8\x99ti a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Flondoreni a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din rom\xc3\xa2ni (aproape \xc3\xaen totalitate)._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940. Bucovina de Nord a reintrat \xc3\xaen componen\xc8\x9ba Rom\xc3\xa2niei \xc3\xaen perioada 1941-1944, fiind reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene. \xc3\x8en noaptea dintre 12 \xc8\x99i 13 iunie 1941 au \xc3\xaenceput deport\xc4\x83rile groaznice \xc3\xaen Siberia, care au continuat p\xc3\xa2n\xc4\x83 \xc3\xaen 1953. Nu se cunoa\xc8\x99te num\xc4\x83rul exact al deporta\xc8\x9bilor, dar el este de ordinul sutelor, dintre care mai mult de jumatate au r\xc4\x83mas pe veci \xc3\xaen p\xc4\x83m\xc3\xa2nturile Siberiei \xc8\x99i Kazahstanului._NEWLINE_\xc3\x8encep\xc3\xa2nd din anul 1991, satul Ige\xc8\x99ti face parte din raionul Storojine\xc8\x9b al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 1.045 (2.549+31), adic\xc4\x83 94,85% din popula\xc8\x9bia localit\xc4\x83\xc8\x9bii. \xc3\x8en sat, mai locuiau 117 ucraineni, 14 ru\xc8\x99i, 4 poloni, 1 evreu \xc8\x99i 4 de alt\xc4\x83 etnie . \xc3\x8en prezent, satul are 3.379 locuitori, preponderent rom\xc3\xa2ni. Din anii 90 a \xc3\xaenceput un nou val puternic de dezna\xc8\x9bionalizare a romanilor, ei nefiind agrea\xc8\x9bi ca etnie, cultur\xc4\x83, istorie de c\xc4\x83tre autorit\xc4\x83\xc8\x9bile noului stat ucrainean independent. S-a restr\xc3\xa2ns drastic domeniul \xc3\xaenv\xc4\x83\xc8\x9b\xc4\x83m\xc3\xa2ntului, mass media, cultural, economic \xc8\x99i social pentru rom\xc3\xa2ni, dreptul de a utiliza limba rom\xc3\xa2n\xc4\x83 \xc8\x99i simbolurile istorice-culturale ale etniei \xc3\xaen via\xc8\x9ba public\xc4\x83.'